বুদ্ধিবৃত্তির শ্রীবৃদ্ধি | ইস্টিশন\nঅভিজ্ঞতা আমাকে শিখিয়েছে আমাদের প্রাত্যহিক জীবনে অহরহ ঘটে যাচ্ছে যেসব ঘটনা সেগুলো নিতান্তই বৃথা এবং নিষ্ফলা। আমি যখন দেখতাম সেইসব জিনিস যা দেখে ভয় পেতাম এবং তারা ভয় দেখানোর চেষ্টা করত তাদের মাঝে ভালো বা মন্দ থাক বা না থাক কিন্তু তাদের দ্বারা আমার মনোজগত ব্যাপকভাবে প্রভাবিত হয়ে গেছে। অবশেষে আমি দৃঢ় প্রতিজ্ঞ হয়ে খুঁজতে গেলাম এমন কিছু কি আসলেই আছে যা সত্যিই কল্যাণকর এবং তার কল্যাণময়তা স্পর্শ করে যেতে পারে আমার মন এবং মনের উপর এমন প্রভাব পড়তে পারে যাতে আমি সবকিছু ছেড়ে বিবাগী হয়ে যেতে পারি। আবারও বলছি, আমি স্থির সিদ্ধান্ত নিলাম, অন্বেষণ করে বেড়াবো কোথায় গেলে পাবো তারে, যারে পেলে অনন্ত অসীম সর্বোচ্চ সুখ মেলে। আমি দেখতাম, সম্মান আর বিত্ত থাকলে অনেক বৈভব দেখানো যায়, ভোগ করা অধিক সামাজিক সুবিধা। কিন্তু যদি আমি সত্যিই নতুন কিছুর অনুসন্ধান করতে চাই তাহলে আমাকে অর্থ ও প্রতিপত্তি অর্জন করা থেকে বিরত থাকতে হবে। অর্থবিত্ত যতই বাড়তে থাকে ততই বিলাস ও বিনোদন বাড়তে থাকে এবং ফলাফল হিসেবে মানুষ অর্থ বাড়াতে আরও বেশি মনোযোগী হয়ে পড়ে। কিন্তু কখনো যদি আমাদের আশা হতাশায় পরিণত হয় তখন মনে জন্ম নেয় গভীর বেদনা। খ্যাতিরও বিশাল বিড়ম্বনা আছে। যখন আমরা খ্যাতি অর্জনের পিছনে ধাবিত হই তখন সুকৌশলে এড়িয়ে চলি অন্যের অপছন্দ আর খুঁজে ফিরি কিসে তাদের সুখ। অন্যের কল্পনামাফিক চাহিদা মেটাতে পারলেই খ্যাতি। কিন্তু চিরন্তন এবং অন্তহীনের প্রতি প্রেম মানুষের মনকে সমস্ত দুঃখকষ্টের বিপরীতে স্বস্তি দেয়। যে মন ধারণ করেছে সমস্ত প্রকৃতির ঐক্য সেখানেই মহৎ জ্ঞানের আধার। যে মন যতবেশি জানে ও চিন্তাশীল সে মন ততবেশি বুঝতে পারে প্রকৃতির শক্তি এবং প্রকৃতির বিন্যাস। মানুষের মন যতবেশি প্রকৃতির শক্তিমত্তা এবং তেজ বুঝতে পারে ততবেশি মন নিজেকে পরিচালিত করতে পারবে। মন নিয়মের পাতা ফাঁদ এড়িয়ে যেতে পারবে। মন যতবেশি প্রকৃতির শৃঙ্খলা বুঝতে পারবে তত দ্রুত এবং সহজে নিজেকে অপ্রয়োজনীয় জিনিস থেকে মুক্ত করতে পারবে। এটাই হলো মোহমুক্তির উপায়।\nজ্ঞানই শক্তি এবং জ্ঞানেই মুক্তি। একমাত্র চিরন্তন সুখ হচ্ছে জ্ঞানের অন্বেষণ এবং জ্ঞানকে অনুধাবন করা। কিন্তু সত্যানুসন্ধানের সময় একজন মানুষ এবং একটি দেশের নাগরিক হিসেবে একজন দার্শনিকের জীবনযাপন প্রণালী কেমন হবে? আমরা যতদূর জানি, বরাবর আদ্যোপান্ত প্রকৃতির সাথে মিশে যাওয়া স্পিনোজার সহজাত আচরণ। স্পিনোজা সহজ কিছু উপায় উল্লেখ করেছেন। মানুষের সাথে এমনভাবে কথা বলতে হবে যেন তারা সহজেই বুঝতে পারে। মানুষের জন্য সবকিছু করা আমাদের তরফ থেকে কোন বাধা যেন না আসে। শরীর সংরক্ষণ এবং নিরোগ রাখার জন্য যা দরকার তাই শুধু গ্রহণ করেই আনন্দ লাভ করা উচিৎ। শেষপর্যন্ত ততটুকু অর্থ আয় করতে হবে যতটুকু জীবন ও জীবিকানির্বাহ করতে এবং অসুস্থতাকালীন চিকিৎসার জন্য দরকার পড়ে। আমাদের জ্ঞান অন্বেষণে কোন সাংক্ষর্ষিক কিছু না হলে মানুষের ইচ্ছাপূরণে সামিল হওয়া। জ্ঞানার্জনের উদ্দেশ্য পূরণের অন্তরায় না হলে সামাজিক রীতিনীতি মেনে চলা।\nজ্ঞান অন্বেষণের শুরুতেই একজন অকৃত্রিম এবং পরিষ্কার চিন্তার দার্শনিক তৎক্ষণাৎ সমস্যাকে চিহ্নিত করতে পারেন। প্রাসঙ্গিকভাবে বলা যেতে পারে আমার ইন্দ্রিয়কে বস্তু দ্বারা বিশ্বাস বা পরীক্ষা করা যায়। যখন কেউ আমার জন্য কিছু নিয়ে আসে এবং সেই কারণকে এই উপসংহার দিয়ে মেনে নেয়া যে, বস্তুগত সুখ, সুবিধা আমার মনে কী প্রভাব বিস্তার করেছে এবং কোন পথে ধাবিত করছে। তখনই জানতে পারব আমার জ্ঞানই সত্য জ্ঞান। আমাদের কি উচিৎ নয়, আমাদের বহন করে গন্তব্যের উদ্দেশ্যে ছেড়ে যাওয়ার আগে ভালভাবে গাড়িটি পরীক্ষা করে দেখা? আমাদের কি উচিৎ নয়, চালানোর আগে গাড়িটিকে সবদিক দিয়ে নিখুত করা? সবকিছুর আগে, স্পিনোজা ফ্রান্সিস বেকনের সুরে বলেন, কৌশলকে কার্যকরভাবে উন্নত করতে হবে শুদ্ধ বুদ্ধিমত্তা দিয়ে। আমাদেরকে অবশ্যই সতর্কভাবে চিহ্নিত করতে হবে জ্ঞানের বিভিন্ন প্রকারভেদ এবং সর্বোত্তম জ্ঞানকে অর্জন করতে হবে।\nপ্রথমত আমাদের সামনে আছে জ্ঞানের অতীত স্মৃতি ও অভিজ্ঞতা উদাহরণ স্বরূপ বলতে পারি যার মাধ্যমে আমি জেনেছি কবে আমার জন্মদিন। দ্বিতীয়ত বলা যেতে পারে, গবেষণালব্ধ জ্ঞানের উপর ভিত্তি করে একজন চিকিৎসক মনে করেন কোন রোগের উপশম বিজ্ঞানভিত্তিক পরীক্ষা নিরীক্ষার উপর নির্ভর করে না বরং মানুষ যখন প্রচলিত ধ্যান ধারণার উপর নির্ভর করে ছদ্ম বিজ্ঞান গবেষণার আনুমানিক ভাসা ভাসা অভিজ্ঞতার আলোকে বিশ্লেষণ করে তখন সেটা সমাজের জন্য ক্ষতিকর। তৃতীয় ব্যাপার হলো কার্যকরণের সমীকরণে অর্জিত জ্ঞানে আমরা যেকোন মুহূর্তে যে কোন সিদ্ধান্ত নিতে পারি। যেমন আমি বলতে পারি, সূর্য থেকে কোন বস্তুর দূরত্ব কমালে সেই সময় দৃষ্টি সীমানায় সূর্যের বিশালতা কমে যায়।\nএই অর্জিত জ্ঞান পূর্বের দুইটা অনুসিদ্ধান্ত থেকে উন্নততর জ্ঞান কিন্তু তবুও অভিজ্ঞতার হঠাৎ অভিঘাতে শ্রেষ্ঠতর জ্ঞান খণ্ডন হয়ে যেতে পারে। শত বছরের পুরনো কত কত বৈজ্ঞানিক ধারণা আধুনিক নতুন ব্যাখ্যার কাছে হেরে গিয়ে ইতিহাসে স্থান পেয়েছে। সেটা এখন অতীত অধ্যয়নের বিষয়। আধুনিক পদার্থবিদগণের কাছে এখন সেই পুরনো তত্ত্বীয় জ্ঞান, ধ্যান ধারণা যুক্তির কাছে ধোপে টেকে না। সুতরাং সর্বোচ্চ জ্ঞান হলো চতুর্থ স্তরের চিন্তা যা আমরা অর্জন করি পূর্বতন চিন্তা বাতিল করে এবং সরাসরি প্রত্যক্ষণের মাধ্যমে। যখন আমরা দেখি ৬ সংখ্যাটি ২ অনুপাত ৪ এবং তিন অনুপাতে অনুপস্থিত অথবা যখন আমরা ধরে নিই খণ্ডাংশ থেকে পূর্ণতা বড়। স্পিনোজা মনে করতেন, মানুষ সহজাতভাবেই গাণিতিক ভাষায় কবিতা লিখেছিল এবং তারা ইউক্লিডের গণিত ও জ্যামিতি সম্পর্কে ওয়াকিবহাল ছিলেন। কিন্তু তিনি অত্যন্ত হতাশাপূর্ণভাবে মেনে নিয়েছেন জ্ঞানচর্চার মাধ্যমে তিনি যে বস্তুজগৎ জানতে সক্ষম হয়েছিলেন তার পরিমাণ ছিল যৎসামান্য।\nএথিকস বইতে স্পিনোজা জ্ঞানার্জনের প্রথম দুইটা ধাপকে একত্রিত করেন এবং তার নাম দেন সহজাত জ্ঞান। যে জ্ঞানের সাথে অনন্ত মহাবিশ্বের নিবিড় সম্পর্ক আছে। মহাবিশ্বের সাথে অনন্ত সম্পর্কের পরিপ্রেক্ষিত আমাদের সামনে একবাক্যে দর্শনের সংজ্ঞা উপস্থাপন করে। সুতরাং স্পিনোজার scientia intutiva বা সহজিয়া বিজ্ঞানে বস্তু ও ঘটনার অন্তর্নিহিত নিয়ম শৃঙ্খলা এবং বস্তুজগতের সাথে অনন্ত সম্পর্কের কারণ খুঁজতে চেষ্টা করেন। পুরো চিন্তা কাঠামোর উপর ভিত্তি করে স্পিনোজা বস্তু ও ঘটনাবহুল জগতের সাথে সময়ের শৃঙ্খলা বিশ্বের গঠন এবং নিয়মের মধ্যে পার্থক্য করেছেন। আসুন আমরা পার্থক্যগুলো মনোযোগ সহকারে অধ্যয়ন করি।\nঅবশ্যই মনে রাখতে হবে যে ব্যক্তিমানুষের ক্রমাগত পরিবর্তনশীল সত্ত্বা এবং তাদের একের পর এক পরিবর্তনের কারণ আমি জানি না। কিন্তু চিরন্তন ঘটনাপ্রবাহ আমি বুঝতে পারি। প্রতিটি ব্যক্তি মানুষের ক্রমাগত পরিবর্তনশীল অবস্থা যথাযথ অনুসরণ করা সীমাবদ্ধ মানুষের পক্ষে সম্ভব নয়। সংখ্যার গণনায় তাদের বিশাল পরিমাণ বলেই নয় বরং তাদের পরিবর্তনের পারিপার্শ্বিক কারণ এবং অবস্থা এখানে খুব গুরুত্বপূর্ণ। আপাত দৃষ্টিতে এক মনে হলেও সমগোত্রীয় প্রতিটি জিনিসের আলাদা স্বতন্ত্র অস্তিত্ব আছে। কোন নির্দিষ্ট বস্তুর উপস্থিতির সাথে তার সারমর্মের আপাতত কোন সম্পর্ক নাও থাকতে পারে। কারণ বস্তুর অবস্থান কখনো চিরন্তন সত্য নয়। যাইহোক, প্রতিটি স্বতন্ত্র বস্তুর নিয়মিত পরিবর্তন বুঝতে পারা আমাদের জন্য অত্যাবশকীয় প্রয়োজন নেই।\nবস্তুর সারমর্ম পাওয়া যাবে নির্দিষ্ট এবং চিরন্তন নিয়মে। প্রতিটি বস্তুর মধ্যে অন্তর্লিখিত থাকে সেই বস্তুর সাংকেতিক সত্য আভাস। এভাবে আমাদের চারিপাশের প্রতিটি স্বতন্ত্র বস্তুজগত ঘঠিত এবং সাজানো। বস্তুত, প্রতিটি স্বতন্ত্র এবং পরিবর্তনশীল বস্তু একে অপরের সাথে ওতপ্রোতভাবে জড়িত এবং মূলত বস্তু জগতের সাথে সম্পর্ক ব্যতীত তাদের কোন অস্তিত্ব নেই এবং তাদেরকে আলাদাভাবে চিহ্নিত করে বুঝতে পারাও সম্ভব নয়।\nযদি আমরা স্পিনোজার বিশাল দার্শনিক সৃষ্টিকর্ম স্মরণে রেখে স্পিনোজার 'দ্য এথিকস' বইটা পড়ি তাহলে দেখতে পাবো বইটা নিজেই নিজের উদ্দেশ্য পরিষ্কারভাবে আমাদের সামনে উপস্থাপন করছে। 'দ্য এথিকস' বেশিরভাগ লেখা এত জটিল যে স্বাভাবিকভাবে পাঠক নিরুৎসাহিত হয়ে যেতে পারে। কিন্তু এই দার্শনিক জটিলতার রহস্য উন্মোচিত হতে শুরু করলে আমরা দেখতে পাবো সরল এবং সহজবোধ্য দর্শনের হাতছানি।\n[ উইল ডুরান্টের 'স্টোরি অফ ফিলোসফি' বইয়ের স্পিনোজা অধ্যায়ের ধারাবাহিক অনুবাদ। আজ প্রকাশিত হলো "বুদ্ধিবৃত্তির শ্রীবৃদ্ধি" ]\nLast seen:4দিন2ঘন্টা ago


২৩ নভেম্বর ২০২১, ১৬:৫৭\nসৌদি আরবের প্রতাপশালী ক্রাউন প্রিন্স মোহাম্মাদ বিন সালমান। পদবীতে ক্রাউন প্রিন্স হলেও তিনিই কার্যত দেশটির শাসক। বাদশাহ সালমান বিন আবদুল আজিজ তার বাবা। বাবার অসুস্থতার কারণে হোক কিংবা নিজের দাপটে- কয়েক বছর ধরে সৌদি আরব চলছে বিন সালমানের পরিকল্পনায়। ক্রাউন প্রিন্স হিসেবে তার দায়িত্ব গ্রহণও ছিল বিতর্কিত। তবুও এই পদে এসে অনেকগুলো বড় সিদ্ধান্ত নিয়েছেন এমবিএস। এর কিছু বিষয় বিতর্কিত হলেও সৌদি আরবে যুগান্তকারী কিছু পরিবর্তন আনার চেষ্টাও রয়েছে তার।\n২০১৮ সালের শুরুর দিকে যুক্তরাষ্ট্রের সিবিএস টিভি চ্যানেলের ‘সিক্সটি মিনিটস’ অনুষ্ঠানে দেওয়া সাক্ষাৎকারে মোহাম্মাদ বিন সালমানকে প্রশ্ন করা হয়েছিল- সৌদি আরব পারমাণবিক অস্ত্র পেতে চাইছে কিনা? জবাবে এমবিএস বলেন, সৌদি আরবের পারমাণবিক অস্ত্রের মালিক হওয়ার ইচ্ছা নেই। তবে ইরান যদি পারমাণবিক অস্ত্র তৈরি করে, তখন আমরাও তা পাওয়ার চেষ্টা করব।\nএমবিএসের এই বক্তব্য ছিল মূলত তার দেশের সামরিক উচ্চাভিলাস ও ইরানের সাথে রাজনৈতিক বৈরিতার প্রশ্নে নিজের দেশের শ্রেষ্ঠত্ব ধরে রাখার অঙ্গীকার। শুধু যে সামরিক খাতে তার এমন পরিকল্পনা- তা নয়। সৌদি আরবের আর্থ সামাজিক খাতগুলোকেও আমূল বদলে দেওয়ার পরিকল্পনা নিয়ে মাঠে নেমেছেন যুবরাজ। শিক্ষাব্যবস্থা, বিচারব্যবস্থা, অর্থনীতি, পর্যটনসহ সব সেক্টরেই এই পরিবর্তনটা আনতে চান তিনি। যুবরাজের ঘনিষ্ঠ লোকদের দাবি এর মাধ্যমে সৌদি আরবকে আরও বেশি বিশ্ব পরিমণ্ডলে জায়গা করে দিতে, দেশের মানুষের জীবনযাত্রায় ইতিবাচক পরিবর্তন আনতে ও অর্থনীতিকে সমৃদ্ধ করতে চান। এমবিএসের দাবি, অর্থনৈতিক সংস্কারের মাধ্যমে তেল নির্ভরতা কাটিয়ে ওঠা আর সামাজিক সংস্কারের মাধ্যমে বিশ্বব্যাপী সৌদি আরবকে আরও বেশি উদার রাষ্ট্র হিসেবে তুলে ধরা হবে।\nযদিও তার এই সংস্কার কার্যক্রম শুরুর পর্বটাই ছিল বিতর্কিত। ক্রাউন প্রিন্স হিসেবে দায়িত্ব নেওয়ার কিছুদিন পরই যুবরাজ তার দেশের অনেক সরকারি কর্মকর্তা, সাবেক মন্ত্রী ও রাজপরিবারের কয়েকজন সদস্যকে ডেকে আনেন রিয়াদের রিজ-কার্লটন হোটেলে। সেখানে তাদের বিরুদ্ধে অভিযোগ আনা হয় সরকারি সম্পদ আত্মসাতের। দুর্নীতি দমনের নামে ওই ব্যক্তিদের গ্রেফতার করে রাখা হয় রিজ-কার্লটন হোটেলে। বিশ্লেষকরা মনে করেন, এমবিএস নিজের ক্ষমতার প্রতি যাদের হুমকি মনে করতেন তাদের গ্রেফতার করা হয় ওই অভিযানে। অনেককে মুচলেকা দিয়ে, অনেকের সম্পদ বাজেয়াপ্ত করে কয়েক সপ্তাহ পর মুক্তি দেওয়া হয়। বলা হয় সেবার গ্রেফতারকৃতদের কাছ থেকে যে পরিমাণ অর্থ আদায় করা হয়েছে, তা দিয়েই এমবিএস তার সংস্কার কার্যক্রমের সূচনা করেছিলেন।\nএমবিএসের পরিকল্পনায় সামাজিক সংস্কারে অনেক পদক্ষেপ নেওয়া হয়েছে সৌদি আরবে। শিক্ষা ব্যবস্থাকে ঢেলে সাজানোর প্রক্রিয়া ইতোমধ্যেই শুরু হয়েছে। যুগোপযোগী ও কর্মমুখী শিক্ষাকে আরও বেশি গুরুত্ব দিয়ে তৈরি করা হচ্ছে নতুন কারিকুলাম। বেকারত্বের হার শূন্যে নামিয়ে আনতে তরুণদের পরিশ্রমী ও সৃজনশীল করে গড়ে তোলা হবে এর উদ্দেশ্য। পাশাপাশি অতি রক্ষণশীল সমাজব্যবস্থাকেও পাল্টে দিতে চান এমবিএস। উদার সামাজিকতাকে সৌদি আরবে আরও বেশি জায়গা করে দিতে চান।\nবিন সালমান দায়িত্ব নেওয়ার কিছুদিন পরই সৌদি নারীদের গাড়ি চালানোর লাইসেন্স দেয় দেশটির সরকার। বিন সালমানের এই উদ্যোগ বিশ্বব্যাপী প্রশংসিত হয়। এর পাশাপাশি সৌদি আরব অনুমতি দেয় নারীদের স্টেডিয়ামে গিয়ে খেলা দেখার। ক্রীড়া সংস্থার প্রধানের পদেও আনা হয় এক নারীকে। দেশটিতে সিনেমা হল চালু হয়। বিদেশি শিল্পীদের এনে কনসার্টের আয়োজন করা হয়। শিক্ষা, চিকিৎসা, বিদেশি শ্রমিক নিয়োগসহ অনেক ক্ষেত্রে নেওয়া হয় যুগান্তকারী কিছু সিদ্ধান্ত। নারীদের একাকি ওমরাহ পালনের সুযোগও দেওয়া হয়েছে। এসবের কোনোটি সমালোচিত হয়েছে, আবার কোনোটি হয়েছে প্রশংসিত।\nতবে সৌদি আরবের জন্য এমবিএস সবচেয়ে বড় সিদ্ধান্তটি নিয়েছেন অর্থনীতির বিষয়ে। সৌদি আরবের অর্থনীতি কয়েক দশক ধরেই পুরোপুরি তেলনির্ভর। প্রতিদিন তেল উৎপাদন করে সেই তেল বিক্রির টাকায় চলে দেশটির অর্থনীতির চাকা। কিন্তু মাটির নিজের এই সম্পদ এক সময় ফুরিয়ে যেতে পারে। তখন কী হবে দেশটির? তেল উত্তোলন কমে গেলে বিশাল অর্থনীতির পরিসর যদি হঠাৎ করেই ছোট হয়ে যায়- তার সাথে কীভাবে মানিয়ে নেবে দেশটি? এই চিন্তাটা সৌদি আরবের কোনো শাসকের মাথায়ই আসেনি। অথবা এলেও তারা বিষয়টিকে গুরুত্ব দিতে চাননি। কিন্তু মোহাম্মাদ বিন সালমান অর্থনীতির ভবিষ্যত নিয়ে শুরুতেই যুগান্তকারী এক পরিকল্পনা নিয়েছেন। তিনি তেল নির্ভরতা থেকে বের করে আনতে চান সৌদি আরবকে।\nএমন সামাজিক ও অর্থনৈতিক নানামুখী সংস্কারকে সামনে রেখেই এমবিএস ২০১৬ সালে ঘোষণা করেন ভিশন ২০৩০ নামের একটি মাস্টারপ্ল্যান। বর্তমানে সৌদি আরবের মোট জাতীয় উৎপাদনের প্রায় ৪০ শতাংশ আসে তেল শিল্প থেকে। আরেক হিসাবে বলা হয়েছে, সৌদি সরকার এখনও তার বাজেটের ৭৫ শতাংশ অর্থ পায় তেল রফতানি থেকে। যে কারণে তেলের ওপর সৌদি অর্থনীতি কতটা নির্ভরশীল তা বুঝতে কষ্ট হওয়ার কথা নয়।\nএমবিএসের ভিশন ২০৩০ এর প্রধান স্তম্ভ হিসেবে বিবেচনা করা হচ্ছে তিনটি বিষয়কে। সেগুলো হলো- সৌদি আরবকে আবার মুসলিম ও আরব বিশ্বের কেন্দ্রে পরিণত করা, বৈশ্বিক বিনিয়োগের পাওয়ার হাউজ হয়ে ওঠা এবং এশিয়া, আফ্রিকা ও ইউরোপের যোগাযোগের সংযোগস্থল হিসেবে সৌদি আরবকে গড়ে তোলা। আর এর মাধ্যমে কিছু সুর্দিষ্ট লক্ষ্য অর্জন করতে চায় সৌদি আরব। সেগুলো হলো- সৌদি সমাজব্যবস্থাকে আরও উজ্জীবিত ও গতিশীল করা। এজন্য নগরায়ন, সাংস্কৃতিক কর্মকাণ্ড ও বিনোদন, খেলাধুলা, ওমরাহ এবং গড় আয়ুবৃদ্ধি করাসহ অনেকগুলো সেক্টরে উন্নয়ন কর্মকাণ্ড শুরু করা হয়েছে।\nঅর্থনীতিকে আরও গতিশীল করতে কর্মসংস্থান সৃষ্টি, নারীদের কর্মক্ষেত্রে আরও বেশি যুক্ত করা, সরকারি বিনিয়োগ তহবিল গঠন, সরাসরি বিদেশি বিনিয়োগ আকৃষ্ট করার দিকে জোর দেওয়া হয়েছে। তেল ছাড়া অন্যান্য শিল্পে রফতানি বৃদ্ধি করা হবে। এসবের সাথে থাকবে তেল ছাড়াও অন্যান্য খাত থেকে রাজস্ব আয়, সরকারকে আরও কার্যকর করা, সরকারি কার্যক্রমকে ডিজিটালাইজড করা, ব্যক্তিগত পর্যায়ে উপার্জন ও সঞ্চয় বৃদ্ধি এবং সেবামূলক কাজ বৃদ্ধি করা।\nবিশাল এই পরিকল্পনার অংশ হিসেবে লোহিত সাগরের উপকূলে ২৬ হাজার ৫০০ বর্গকিলোমিটার এলাকাজুড়ে গড়ে তোলা হচ্ছে নিওম নামের একটি স্মার্ট সিটি। এই শহরে সব কিছুই গড়ে তোলা হচ্ছে ভবিষ্যতের পৃথিবীর কথা মাথায় রেখে, যেখানে মানুষ চলাচল করবে উড়ন্ত ট্যাক্সিতে। নিরাপত্তা ও পরিষ্কার পরিচ্ছন্নতার কাজ করবে রোবট।\nসৌদি যুবরাজ চাইছেন, প্রযুক্তির দিক থেকে শহরটি হবে মার্কিন যুক্তরাষ্ট্রের সিলিকন ভ্যালির মতো, বিনোদনের দিক থেকে হবে হলিউডের মতো আর অবসর কাটানোর জন্য হবে ফ্রেঞ্চ রিভিয়েরার মতো। রাতের বেলায় নিওমের আকাশে থাকবে কৃত্রিম চাঁদ। যেটি সারাক্ষণ জোছনা ছড়াবে। মরুভূমিতে নামানো হবে কৃত্রিম বৃষ্টি। শিক্ষাব্যবস্থা হবে হলোগ্রাফিক। শহরটিতে জুরাসিক পার্কের মতো একটি দ্বীপও থাকবে, যেখানে কৃত্রিম ডাইনোসরের দেখা পাওয়া যাবে।\n২০২৫ সাল নাগাদ এই শহরের প্রথম ধাপের কাজ শেষ করতে চাইছে কর্তৃপক্ষ। ইতোমধ্যে সেখানকার বিমানবন্দরটি চালু হয়ে গেছে। মূলত বিদেশি বিনিয়োগ, বিদেশি পর্যটকদের আকর্ষণ ও বিদেশি ধনীদের সেকেন্ড হোম নির্মাণের জন্য আকর্ষণ করতেই এই শহরটি গড়ে তোলা হচ্ছে। পর্যটন সেক্টরকে আরও আকর্ষণীয় করতে সৌদি আরবের বিভিন্ন স্থানে নতুন নতুন পর্যটন কেন্দ্র নির্মাণ করা হচ্ছে। ৪৯টি দেশের পর্যটকদের জন্য ভিসা ফি কমানো ও অন অ্যারাইভাল ভিসার সুযোগ চালু করা হয়েছে।\nতবে এ সবের পাশাপাশি সৌদি নাগরিকদের জন্য কর বৃদ্ধি, সরকারি ভর্তুকি কমানোসহ অনেক সুবিধা কমানো হবে। সরকারি সম্পদের ওপর জনগণের নির্ভরতা কমবে। যেটি নাগরিককে অসন্তুষ্ট করছে। আবার উদার সমাজব্যবস্থার কথা বলা হলেও, ভিন্নমত দমন করা হচ্ছে কঠোর হাতে। ভিন্নমতের আলেম, সাংবাদিক, সমাজকর্মীদের ওপর নির্যাতনের খড়্গ চলছে আগের মতোই। কোনো কোনো ক্ষেত্রে কঠোরতা আরও বেড়েছে। সাহিত্য, সামাজিক যোগাযোগ মাধ্যম এমনকি আলেমদের ফতোয়ার ওপরও সরকারি বিধিনিষেধ অনেক বেড়েছে। এছাড়া ইয়েমেন যুদ্ধ, জামাল খাশোগি হত্যাকাণ্ডসহ বেশ কিছু ঘটনায় এমবিএস নিজেও বিতর্কিত হয়েছেন।\nঅর্থাৎ, এই যুবরাজ সৌদি অর্থনীতিতে কার্যকর পরিবর্তন আনার চেষ্টা করলেও নিজের ক্ষমতা ও প্রভাবের ক্ষেত্রে বিন্দুমাত্র ছাড় দিতে রাজি নন। বরং ক্ষমতা আরও মজবুত ও স্থায়ী করতে যা দরকার, তার সবই তিনি করছেন।


বিএনপির মাথা থেকে ওয়ান ইলেভেনের ভূত এখনো নামেনি: ওবায়দুল কাদের\nবিএনপির কারণেই দেশে ওয়ান ইলেভেন সৃষ্টি হয়েছিল বলে অভিযোগ করেছেন আওয়ামী লীগ সাধারণ সম্পাদক এবং সড়ক পরিবহণ ও সেতুমন্ত্রী ওবায়দুল কাদের।\nবিএনপি মহাসচিব মির্জা ফখরুল ইসলাম আলমগীরের বক্তব্যের প্রতিবাদ জানিয়ে শুক্রবার গণমাধ্যমে পাঠানো এক বিবৃতিতে ওবায়দুল কাদের এ কথা বলেন।\nতিনি বলেন, বিএনপি নেতারা শ্রাবণের শেষ প্রান্তে এসে এখন নতুন করে আষাঢ়ের গল্প শুরু করেছে। তারা বলছে- ‘শেখ হাসিনা সরকার নাকি ওয়ান ইলেভেন সরকারের ধারাবাহিকতা’। কিন্তু দেশের জনগণ ভালো করেই জানে যে, ওয়ান ইলেভেন বিএনপির কারণেই সৃষ্টি। আসলে বিএনপির মাথা থেকে ওয়ান ইলেভেন সৃষ্টির ভূত এখনো নামেনি।\nবিবৃতিতে আওয়ামী লীগ সাধারণ সম্পাদক আরও বলেন, দেশবাসীর কাছে অজানা নয়- কারা বিচারপতি হাসানকে তত্ত্বাবধায়ক সরকার প্রধান বানাতে বিচারপতিদের বয়স বাড়িয়েছিল? কারা প্রেসিডেন্ট ইয়াজউদ্দিন সাহেবকে তত্ত্বাবধায়ক সরকারের প্রধান বানিয়ে প্রহসনের নির্বাচন করতে চেয়েছিল? কারা এক কোটি তেইশ লাখ ভুয়া ভোটার সৃষ্টি করে জনগণের ভোটাধিকারের সাথে তামাশা করেছিল? মূলত বিএনপির অন্ধ ক্ষমতা লিপ্সা আর অবাধ দুর্নীতির সাম্রাজ্য টিকিয়ে রাখার অপচেষ্টা সেদিন ওয়ান ইলেভেন সৃষ্টির পথ মসৃণ করেছিল।\nওবায়দুল কাদের বলেন, ২০০৮ সালে আওয়ামী লীগের নেতৃত্বে মহাজোটকে জনগণ অভূতপূর্ব গণরায় প্রদান করে। ফলে ভূমিধ্বস বিজয়ের মাধ্যমে মহাজোট সরকার গঠন করেছিল। তাই বলবো- ওয়ান ইলেভেন সরকারের ধারাবাহিকতা নয়, শেখ হাসিনার নেতৃত্বাধীন তৎকালীন সরকার ছিল জনগণের সরকার। বিএনপির অপরাজনীতি ও দুঃশাসনের বিরুদ্ধে জনগণের স্বতঃস্ফূর্ত সমর্থন ও ভোটে নির্বাচিত সরকার।\nবিবৃতিতে সেতুমন্ত্রী বলেন, করোনার শুরু থেকে জনগণের জীবনের পাশাপাশি জীবিকার সুরক্ষা, অর্থনীতির চাকা সচল রাখা, অসহায় মানুষের সুরক্ষায় শেখ হাসিনা সরকার নিরলসভাবে কাজ করে যাচ্ছে। আর বিএনপি শুরু থেকে জনগণের পাশে না দাঁড়িয়ে তারা শুধু সরকারের বিরুদ্ধে বিষোদগার করেই মাঠে থাকতে চায়। কিন্তু জনগণের মনের মাঠে তারা ক্রমশ কোণঠাসা হয়ে যাচ্ছে, সেদিকে তাদের নজর নেই। সমালোচনার নামে ঢালাও মিথ্যাচারের প্রতিযোগিতায় নেমেছে বিএনপি।\nতিনি বলেন, বিএনপি ভেবেছিল ভ্যাকসিন সংগ্রহে সরকার ব্যর্থ হবে। তারা তাদের সীমাবদ্ধ জ্ঞান দিয়ে শেখ হাসিনার সরকারকে মূল্যায়ন করতে চেয়েছিল। কিন্তু বঙ্গবন্ধুকন্যা শেখ হাসিনার অনন্য কূটনৈতিক দক্ষতা এবং মানবিক নেতৃত্বে সরকার ইতিমধ্যে প্রয়োজনীয় সংখ্যক ভ্যাকসিনের ব্যবস্থা করেছে।\nবিবৃতিতে সড়ক পরিবহণ ও সেতুমন্ত্রী বলেন, সরকারি নাকি করোনা ব্যবস্থাপনায় পুরোপুরি ব্যর্থ হয়েছে। সফল না কি ব্যর্থ তা দেশের মানুষ দেখছে, কিন্তু আপনারা কী করছেন লিপসার্ভিস ছাড়া?\nতিনি আরও বলেন, দু’এক জায়গায় বিচ্ছিন্ন ঘটনা ছাড়া সারাদেশে স্বতঃস্ফূর্তভাবে লাখ লাখ মানুষ টিকা নিচ্ছে, অথচ বিএনপি নেতারা তা দেখছে না। তারা চেয়েছিল লাখ লাখ মানুষ না খেয়ে, চিকিৎসা না পেয়ে রাস্তায় মরে পড়ে থাকবে, দেশে একটা অরাজক পরিস্থিতি তৈরি হবে, তারপর তারা ঘোলা পানিতে মাছ শিকার করবে। বিএনপি এখনো তাদের ষড়যন্ত্র এবং অপরাজনীতির জাল বিস্তারেই ব্যস্ত। কিন্তু দেশের মানুষ এখন অনেক সচেতন। জনগণের প্রত্যক্ষ সমর্থন ছাড়া অন্ধকার চোরাগলি পথে ক্ষমতা দখলের রঙিন খোয়াব আর এদেশে সফল হবে না।\nAuthor Tofael IslamPosted on August 13, 2021 Categories রাজনীতি